b'\n_START_ARTICLE_\nMeetrikaraamat\n_START_PARAGRAPH_\nMeetrikaraamat ehk meetrika (< ld. matricula) on register, kuhu kantakse ajalises j\xc3\xa4rjestuses inimeste s\xc3\xbcnnid, surmad ja perekonnaseisu muutused._NEWLINE_Kui selliseid andmeid registreerib kirik, siis nimetatakse vastavat raamatut kirikuraamatuks. Eestis pidas meetrikaraamatut luteri kirik alates 17. sajandist._NEWLINE_Esimesena juurutas k\xc3\xb5igi s\xc3\xbcndide registreerimise Hispaania kardinal Francisco Jim\xc3\xa9nez de Cisneros 1497, esialgu Toledos, mis tollal oli \xc3\xbcks Hispaania suurimaid linnu. 1503 k\xc3\xa4skis paavst pidada \xc3\xbcldist ristimiste ja laulatuste registrit. Varaseim \xc3\xb5igeusu meetrikaraamat p\xc3\xa4rineb 1722. aastast._NEWLINE_T\xc3\xa4nap\xc3\xa4eval on meetrikaraamatud genealoogiliste uuringute peamine allikas._NEWLINE_Alates 1. juulist 1926 hakati Eestis meetrikaraamatute alusel koostama perekonnaseisuakte.'